Преузето са [www.pravno-informacioni-sistem.rs](http://www.pravno-informacioni-sistem.rs/)

**Редакцијски пречишћен текст**

На основу члана 2. Уредбе о мерама за време ванредног стања („Службени гласник РСˮ, број 31/20) и члана 15. став 1. Закона о државној управи („Службени гласник РСˮ, бр. 79/05, 101/07 и 95/10, 99/14, 30/18 – др. закон, 47/18),

Министар унутрашњих послова, уз сагласност министра здравља, доноси

**НАРЕДБУ**

**о ограничењу и забрани кретања лица на територији Републике Србије**

"Службени гласник РС", бр. 34 од 18. марта 2020, 39 од 21. марта 2020, 40 од 22. марта 2020.

1. Ради сузбијања и спречавања ширења заразне болести Covid-19 и заштите становништва од те болести, забрањује се кретање на јавним местима, односно ван станова, просторија и објеката за становање у стамбеним зградама и изван домаћинства (окућница), и то:

1) лицима са навршених 65 и више година живота – у насељеним местима преко 5000 становника;

2) лицима са навршених 70 и више година живота – у насељеним местима до 5000 становника.

**Забрана из става 1. ове тачке не односи се на период недељом, од 03 до 08 часова.\***

\*Службени гласник РС, број 39/2020

2. Забрањује се свим лицима излазак ван станова, просторија и објеката за становање у стамбеним зградама и изван домаћинства (окућница), у времену од **17\*\*** до 05 часова**, осим суботом када забрана траје од\*** **17\*\*** **до 03 часова\***.

**Изузетно од става 1. ове тачке, дозвољено је извођење кућних љубимаца у периоду од 20 до 21 час, у трајању од 20 минута, највише 200 m удаљености од места пребивалишта, односно боравишта.\*\***

\*Службени гласник РС, број 39/2020

\*Службени гласник РС, број 40/2020

**2а Забрањује се кретање у свим парковима и јавним површинама намењеним за рекреацију и спорт, почев од 21. марта 2020. године, од 20 часова.\***

\*Службени гласник РС, број 39/2020

3. Забрана из тач. 1. и 2. ове наредбе не односи се на:

1) здравствене раднике – са лиценцом;

2) припаднике Министарства унутрашњих послова, Министарства одбране, служби безбедности и Војске Србије, који су на задатку;

3) лица којима Министарство унутрашњих послова изда дозволу за кретање.

4. Забрана из тач. 1. и 2. ове наредбе не односи се ни на физичка лица којима је неодложно потребна здравствена помоћ и највише два лица у пратњи тог лица.

**4а Забрана из тач. 1. и 2. ове наредбе не односи се на домаће и стране држављане који су чланови посаде теретних моторних возила, теретних бродова, возопратно особље железничких возила, посаде и кабинско особље ваздухоплова, којима се обавља међународни превоз у друмском, железничком, водном и ваздушном саобраћају.\***

\*Службени гласник РС, број 39/2020

**5. Непоштовање забране из тач. 1. и 2. ове наредбе казниће се за кривично дело у складу са Кривичним закоником, а за прекршај у складу са Уредбом о прекршају за кршење Наредбе министра унутрашњих послова о ограничењу и забрани кретања лица на територији Републике Србије.\***

\*Службени гласник РС, број 39/2020

6. Ова наредба ступа на снагу даном објављивања у „Службеном гласнику Републике Србијеˮ.

Број 01-1094/20-58

У Београду, 18. марта 2020. године

Министар унутрашњих послова,

др **Небојша Стефановић,** с.р.

**ОДРЕДБЕ КОЈЕ НИСУ УНЕТЕ У "ПРЕЧИШЋЕН ТЕКСТ" НАРЕДБЕ**

*Наредба о измени и допунама Наредбе о ограничењу и забрани кретања лица на територији Републике Србије: "Службени гласник РС", број 39/2020-6*

**6. Ова наредба ступа на снагу даном објављивања у „Службеном гласнику Републике Србијеˮ.**

*Наредба о измени и допуни Наредбе о ограничењу и забрани кретања лица на територији Републике Србије: "Службени гласник РС", број 40/2020-4*

**2. Ова наредба ступа на снагу даном објављивања у „Службеном гласнику Републике Србијеˮ.**